## Rješenje Ustavnog suda Republike Hrvatske broj: U-I-7/1996 od 28. siječnja 1998.

### NN 31/1998 (6.3.1998.), Rješenje Ustavnog suda Republike Hrvatske broj: U-I-7/1996 od 28. siječnja 1998.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu dopredsjednik Suda Jurica
Malčić te suci Zdravko Bartovčak, dr. Velimir Belajec, dr. Nikola Filipović,
mr. Vojislav Kučeković, mr. Hrvoje Momčinović, Ivan Marijan Severinac i
Mladen Žuvela, povodom prijedloga Josipa Sabljića iz Zagreba za pokretanje
postupka ocjene ustavnosti i zakonitosti, na sjednici održanoj dana 28.
siječnja 1998. godine, donio je ovo

## **RJEŠENJE**

1. Ne prihvaća se prijedlog za pokretanje postupka za ocjenu suglasnosti
s Ustavom Republike Hrvatske odredbi članka 2. stavka 2. i 3. Zakona o
prestanku rada sudova udruženog rada ("Narodne novine", broj 53/90).

2. Ovo rješenje objavit će se u "Narodnim novinama".

Obrazloženje

Predlagatelj Josip Sabljić iz Zagreba predložio je pokretanje postupka
za ocjenu ustavnosti članka 2. stavka 2. i 3. Zakona o prestanku rada sudova
udruženog rada (nastavno: Zakon), te donošenje privremene mjere obustavom
izvršenja u prijedlogu navedenih akata.

Smatra da su osporenim odredbama povrijeđene ustavne odredbe članka
116. stavka 2. Ustava Republike Hrvatske.

Podnositelj prijedloga smatra, a to je naveo i u dopuni prijedloga,
da je Republika Hrvatska prisvojila saveznu nadležnost, iako nije za to
bila nadležna (prestanak rada sudova), a nakon osamostaljenja te izravno
protuustavne odredbe nije uklopila u pravni poredak.

Osporene odredbe glase:

U nedovršenim predmetima u kojima nije donijeta prvostepena odnosno
drugostepena odluka postupak će se nastaviti prema propisima koji se primjenjuju
pred redovnim sudovima. U pravomoćno dovršenim predmetima, pred sudovima
udruženog rada, do 31. prosinca 1990. dozvoljena su samo ona pravna sredstva
koja su bila dozvoljena u vrijeme vođenja postupka pred sudovima udruženog
rada. (članak 2. stavak 2.)

U predmetima iz dosadašnje nadležnosti sudova udruženog rada, u kojima
bude postupak pokrenut nakon 31. prosinca 1991. stvarna nadležnost se određuje
prema odredbi stavka 1. ovoga članka. (članak 2. stavak 3.)

Prijedlog nije osnovan.

Člankom 116. stavkom 2. Ustava Republike Hrvatske je propisano:

Ustanovljenje, djelokrug, sastav i ustrojstvo sudova i postupak pred
sudovima uređuje se zakonom.

Zakon o prestanku rada sudova udruženog rada stupio je na snagu 22.
prosinca 1990. Svi sudovi udruženog rada prestali su sa radom 31. prosinca
1990.

Prema tome dok su postojali sudovi udruženog rada na njih se primjenjivao
Zakon o sudovima udruženog rada ("Narodne novine", broj 26/76, 31/77, 25/80,
27/88, 33/88 - pročišćeni tekst).

U vrijeme stupanja na snagu osporenog Zakona, Ustav Republike Hrvatske
("Narodne novine", broj 56/90 od 22. prosinca 1990.) bio je proglašen i
stupio je na snagu.

Odredbom članka 116. stavkom 2. Ustava propisano je da se ustanovljenje,
ustrojstvo i postupak pred sudovima uređuje zakonom.

U konkretnom slučaju ta je odredba u cijelosti poštivana. Zakonom je
ustanovljen prestanak rada sudova i određen je postupak koji treba provesti
u svezi prestanka sudova, a koji obuhvaća i postupanje sa predmetima (određivanje
stvarne nadležnosti, predaje predmeta određenim redovnim sudovima kao i
određivanje postupka za daljnje vođenje postupka odnosno za podnošenje
pravnih lijekova), kao i postupanje u svezi nekretnina sudova, kao i postupanje
i primjena određenih zakona, koji se odnose na suce kao i za ostale radnike
sudova u svezi reguliranja njihovih prava.

Ocjenjujući ustavnost Zakona u dijelu u kojem se osporava, Sud je utvrdio
da odredbe nisu nesuglasne sa člankom 116. stavkom 2. Ustava.

Naime, osporenim Zakonom je u cijelosti uređeno postupanje u svezi prestanka
rada sudova, a što Ustav izričito propisuje. Sam sadržaj osporenih odredbi
jamči da će se nedovršeni postupci nastaviti prema propisima koji se primjenjuju
pred redovnim sudovima, a u pravomoćno dovršenim predmetima dozvoljena
su samo ona pravna sredstva koja su bila dozvoljena u vrijeme vođenja postupka
pred sudovima udruženoga rada i time se jamči da će se postupci provesti
i završiti na zakonom propisan način. Takvim propisivanjem zakonodavac
nije doveo u pitanje prava građana na sudsku zaštitu.

Na temelju izloženog Ustavni sud Republike Hrvatske je utvrdio da nisu
ostvarene pretpostavke za pokretanje postupka ocjene ustavnosti, te je
temeljem članka 19. stavka 2. Ustavnog zakona o Ustavnom sudu Republike
Hrvatske ("Narodne novine", broj 13/91 - dalje: Ustavni zakon), riješio
kao u izreci.

S obzirom da prijedlog za ocjenu osporenog Zakona nije prihvaćen, nije
odlučivano niti o prijedlogu da se privremeno obustavi izvršenje određenih
akata.

Odluka o objavi rješenja temelji se na odredbi članka 20. stavka 1.
Ustavnog zakona.

Broj: U-I-7/1996
Zagreb, 28. siječnja 1998.

USTAVNI SUD REPUBLIKE HRVATSKE

Dopredsjednik
**Jurica Malčić,** v. r.

Rješenje, NN 31/1998-372